படத்தின் கதாநாயகியாக சிறுமி தித்யா. பேருந்து நிறுத்தத்தில், சாலையில், குளியலறையில், பள்ளியில், பேருந்தில், டீக்கடையில் (Cafe’teria) என ஆடிக் கொண்டே இருக்கிறார். தெய்வத்திருமகளில் சாரா, தியாவில் வெரோனிகா என அவர் ஆடிஷனில் தேர்வாகும் சிறுவர்கள் அனைவரும் உள்ளத்தைக் கவர்பவர்கள். தித்யாவும் தனது நடனத்தால் கவர்கிறார். அவரது முகம் வடக்கத்தைய சாடையாக இருப்பதாலும், அழுத்தமற்ற திரைக்கதையாலும், ‘நம்ம பொண்ணு’ என்ற உணர்வு எழவில்லை. லக்‌ஷ்மி போட்டியில் ஜெயித்து விடுவாள் என்பது உள்ளங்கை நெல்லிக்கனி போல் அப்பட்டமாகத் தெரியும் ஒரு விஷயம். அதை ஒன்றும் செய்வதற்கில்லை. ஆனால், அவள் எப்படித் தன்னைத் தயார்படுத்திக் கொள்கிறாள், ‘நம்ம பொண்ணு’ இறுதிப் போட்டியில் ஜெயித்தாகி விடவேண்டும் என்ற பதைபதைப்பை வழங்க இயக்குநர் விஜய் தவறிவிடுகிறார். எந்தக் கதாபாத்திரமுமே வலுவாகக் கட்டமைக்கப்படவில்லை.